Sikloon Idai: ‘Ons moet onsself staal’Slagoffers soek skuiling in ‘n beskadigde gebou naby Nhamatanda sowat 50km van Beira in Mosambiek. Foto: AP Photo/Tsvangirayi Mukwazhi Met vloedwater wat besig is om af te neem in sekere dele van Mosambiek, is daar kommer dat nog lyke gevind sal word. Die bevestigde dodetal nadat sikloon Idai Mosambiek, Zimbabwe en Malawi getref het, staan op meer as 600. Elhadj As Sy, sekretaris-generaal van die Rooikruis, het gesê die hulpverleningspogings tot dusver “weerspieël nie naastenby die omvang van die probleem nie” en dat behoeftes waarskynlik in die komende weke en maande sal toeneem. “Ons moet onsself staal,” het hy gesê. Helikopters word intussen steeds ingespan om mense wat op dakke en in bome vasgekeer is te red. ‘n Pad in Nhamatanda sowat 50km van Beira in Mosambiek wat tydens die sikloon beskadig is. Foto: AP Photo/Tsvangirayi Mukwazhi Water- en sanitasiegeriewe is grootliks vernietig en wateroordraagbare siektes is nou rede tot kommer. António Guterres, sekretaris-generaal van die Verenigde Nasies (VN), het ŉ beroep gedoen op hulp vir die slagoffers van Idai en gesê die VN en sy hulporganisasies het hul pogings verskerp, maar dat meer internasionale steun benodig word. “Die situasie is eenvoudig verskriklik. Daar is geen ander manier om dit te beskryf nie,” het As Sy gesê. Die dodetal is Mosambiek het tot 293 gestyg met talle mense wat vermis word. Die dodetal kan na verwagting tot meer as ŉ 1 000 styg. In Zimbabwe is minstens 259 mense reeds dood en in Malawi staan die dodetal op 56.